Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 343/14/6606	Lučenec, 30.7.2014
EEČ : 2-47-103-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletej dcéry  XXXXX-XXXXX hoci bol právoplatným rozsudkom Okresného súdu v Lučenci č.k.  XXXXX zo dňa 26.10.2009 zaviazaný k plateniu výživného na  vyššie uvedené maloleté dieťa mesačne v rozsahu 30 % zo sumy životného minima počnúc dňom 16.12.2009 k rukám XXXXX, nar. XXXXX, ktorému bola maloletá zverená do náhradnej osobnej starostlivosti vždy mesačne predom do 20-teho dňa toho ktorého mesiaca, túto povinnosť riadne, pravidelne a v plnej výške neplnil v Poltári časť Zelené a inde a za obdobie od   01.01.2014 doposiaľ XXXXX na výživnom dlhoval sumu 135,65 €

lebo zanikla trestnosť činu

Odôvodnenie:
	Proti obvinenému XXXXX bolo povereným príslušníkom PZ, OO PZ v Poltári vedené trestné stíhanie pre prečin zanedbania povinnej výživy podľa  § 207 odsek 1 Trestného zákona na tom skutkovom základe, ktorý je uvedený vo výrokovej časti tohto uznesenia. 
	Po ukončení  skráteného vyšetrovania poverený príslušník PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Trestného poriadku s poukazom na ustanovenie § 86 odsek 1 písm. a/ Trestného zákona. Po preskúmaní vyšetrovacieho spisu som zistila, že predmetný návrh je dôvodný.
	Obvinený  XXXXX vo svojej výpovedi uviedol, že si je vedomý vyživovacej povinnosti voči dcére XXXXX.	Nie vždy však má dostatok finančných prostriedkov a tak sa stane, že si svoju vyživovaciu povinnosť neplní pravidelne. Doznal, že naposledy výživné neplatil od januára 2014 a do mesiaca júl 2014 vrátane XXXXX dlhoval sumu 135,65 €. Vypovedal, že dňa 22.07.2014 poškodenému poštovou peňažnou poukážkou zaslal uvedenú sumu a tým si dodatočne splnil vyživovaciu povinnosť. 
	Výpoveď obvineného potvrdil svedok - poškodený XXXXX. Uviedol, že dňa 24.07.2014 prostredníctvom pošty prevzal sumu 135,65 € zaslanú obvineným XXXXX. Dodal, že obvinený na výživnom nemá žiadny dlh, pričom maloletá počas neplatenia výživného núdzou netrpela.
	Skutočnosť, že obvinený sumu 135,65 € poškodenému uhradil potvrdzuje fotokópia poštového poukazu na č.l. 22 vyšetrovacieho spisu.
Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
Keďže obvinený XXXXX využil možnosť ustanovenia § 86 odsek 1 písmeno a/ Trestného zákona bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka